b'\n_START_ARTICLE_\nAtmosferin\xc4\x97 refrakcija\n_START_PARAGRAPH_\nAtmosferin\xc4\x97 refrakcija tai atmosferos rei\xc5\xa1kinys, kuomet \xc5\xa1viesa arba kitos elektromagnetin\xc4\x97s bangos nukrypsta nuo tiesioginio sklidimo krypties, d\xc4\x97l atmosferos tankio kitimo nuo auk\xc5\xa1\xc4\x8dio. Zenito kryptimi refrakcijos n\xc4\x97ra. Atmosferin\xc4\x97 refrakcija pakelia regim\xc4\x85j\xc4\x85 \xc5\xa1viesulio pad\xc4\x97t\xc4\xaf ar\xc4\x8diau zenito._NEWLINE_Refrakcija veikia visas elektromagnetines bangas, tik skirtingu laipsniu d\xc4\x97l dispersijos rei\xc5\xa1kinio. Matomoje \xc5\xa1viesoje m\xc4\x97lyna yra labiau paveikiama nei raudona. D\xc4\x97l to astronominiai objektai i\xc5\xa1plinta \xc4\xaf nedidelius spektriukus. Plika akimi j\xc5\xb3 nematyti, nes net ties horizontu tokio spektriuko ilgis yra apie 30"._NEWLINE_Ties horizontu refrakcija yra did\xc5\xbeiausia. D\xc4\x97l to \xc5\xa1viesuliai anks\xc4\x8diau pateka ir v\xc4\x97liau nusileid\xc5\xbeia, o tekanti/besileid\xc5\xbeianti Saul\xc4\x97 atrodo suplota._NEWLINE_I\xc5\xa1 ties\xc5\xb3 situacija yra dar blogesn\xc4\x97, nes atmosferin\xc4\x97 refrakcija n\xc4\x97ra pastovi. D\xc4\x97l oro sraut\xc5\xb3 jud\xc4\x97jimo (turbulencijos) ji kinta \xe2\x80\x93 d\xc4\x97l to \xc5\xbevaig\xc5\xbed\xc4\x97s mirga, j\xc5\xb3 vaizdai deformuojasi (n\xc4\x97ra taisyklingi skrituliukai)._NEWLINE_Atmosferin\xc4\x97 refrakcija prie \xc5\xbdem\xc4\x97s pavir\xc5\xa1iaus sukelia mira\xc5\xbeus.\n_START_SECTION_\nRefrakcijos dydis\n_START_PARAGRAPH_\nZenite atmosferin\xc4\x97 refrakcija lygi nuliui. Ties horizontu refrakcijos dydis yra ~34\', o pus\xc4\x99 laipsnio auk\xc5\xa1\xc4\x8diau \xe2\x80\x93 tik 29\', tod\xc4\x97l Saul\xc4\x97 ties horizontu atrodo suplota._NEWLINE_Atmosferin\xc4\x97 refrakcija priklauso nuo sl\xc4\x97gio ir temperat\xc5\xabros. Taip \xc5\xbdem\xc4\x97je padid\xc4\x97jus temperat\xc5\xabrai 3\xc2\xb0 C, refrakcija suma\xc5\xbe\xc4\x97ja ma\xc5\xbedaug 1\xc2\xa0% (kar\xc5\xa1tesnis oras yra retesnis, taigi refrakcija ma\xc5\xbeesn\xc4\x97). Ir padid\xc4\x97jus sl\xc4\x97giui 9 mbar, refrakcija padid\xc4\x97ja irgi 1\xc2\xa0%. Taigi \xc5\xa1ie efektai gali beveik per kampin\xc4\x99 minut\xc4\x99 pakeisti Saul\xc4\x97s/M\xc4\x97nulio tek\xc4\x97jimo/laidos laik\xc4\x85. D\xc4\x97l to kalendoriuose niekada nepateikiami tikslesni nei minut\xc4\x97s tek\xc4\x97jimo ir laidos laikai.'